Waishaak (pia Isaaq, Isaac ) (Kisomali: Reer Sheekh Isaxaaq, Kiarabu بني إسحاق bani isḥaq) ni moja ya makabila makubwa kati ya Wasomali. Wanakalia hasa maeneo ya Somaliland na sehemu za Jimbo la Somali nchini Ethiopia. Kulingana na mapokeo ya kijadi ya Wasomali, ukoo wa Waishaak ulianzishwa katika karne ya 13 au 14 wakati alipowasili Ishaaq Bin Ahmed Bin Mohammed Al Hashimi (Sheikh Ishaaq) kutoka Uarabuni aliyezaliwa katika uzao wa Ali ibn Abi Talib. Alikaa katika mji wa pwani wa Maydh kaskazini mashariki mwa Somaliland, ambapo aliomwoa mke kutoka ukoo wa Magaadle. Kaburi la Sheikh Ishaaq liko Maydh, na ndio eneo wanapofika mahujaji mara kwa mara. Maulid (siku ya kuzaliwa) ya Sheikh Ishaaq pia huadhimishwa kila Alhamisi kwa kusoma manaaqib yake (mkusanyiko wa matendo matukufu). Waishaak ndio kabila au ukoo mkubwa wa Wasomali huko Somaliland . Miji mikubwa mitano ya Somaliland - Hargeisa, Burao, Berbera, Erigavo na Gabiley - yote hukaliwa na Waishaak hasa. Vivyo hivyo mikoa mbalimbali ya Somaliland huwa na Waishaak wengi kati ya wakazi yake. Waishaak walishiriki katika vita za Usultani wa Adal.